عمرو بن مرہ تابعی

عمرو بن مرہ جلیل القدر تابعین میں سے ایک ہیں۔آپ کی مقبولیت کا اس سے اندازہ لگایا جا سکتا ہے کہ آپ سفیان ثوری ، امام اوزاعی اور شعبہ جیسے ائمہ کے استاد ہیں۔آپ نے 116ھ میں وفات پائی۔

 نام ونسب 
عمرو نام ،ابو عبد اللہ کنیت، نسب نامہ یہ ہے، عمروبن مرہ بن عبد اللہ بن طارق بن الحارث ابن سلمہ بن کعب بن وائل بن جمل بن کنانہ بن ناحیہ بن مراد جملی مرادی۔

 فضل وکمال 
علمی اعتبار سے کوفہ کے ممتاز علما میں تھے، حافظ ذہبی لکھتے ہیں "کان ثقۃ ثبتا اماما" مسعر کہتے ہیں کہ میں نے ان سے افضل کسی کو نہیں پایا۔
(تذکرہ الحفاظ:1/108)

 حدیث 
حفظِ حدیث کے لیے یہ سند کافی ہے کہ حافظ ذہبی ان کو حافظ کا لقب دیتے ہیں، عبدالرحمن بن مہدی انھیں حفاظ کوفہ میں شمار کرتے تھے (ایضاً)حفص بن غیاث کا بیان ہے کہ میں نے اعمش سے عمرو بن مروہ کے علاوہ کسی کی تعریف نہیں سنی، وہ کہتے تھے کہ ابن مرہ اپنی روایات میں ماموں تھے، شعبہ کہتے تھے کہ تمام راویان حدیث سے حدیثوں میں کچھ نہ کچھ ردو بدل ہو جاتا ہے، صرف ابن عون اور عمروبن مرہ اس سے مستثنیٰ ہیں، مسعر کہتے تھے کہ وہ صدق کی کان ہیں (تہذیب التہذیب:8/12،13) حدیث میں انھوں نے عبداللہ بن اوفی، ابووائل، مرۃ الطیب، سعید بن مسیب، عبد الرحمن ابن ابی لیلیٰ، عبد اللہ بن حارث نجرانی، عمرو بن میمون ادوی، عبداللہ بن سلمہ، حسن بن مسلم، خیثمہ بن عبد الرحمن ، سعد بن عبادہ ،سعید بن جبیر اور ابرہیم نخعی جیسے علما سے استفادہ کیا تھا، ابو اسحٰق سبیعی ، اعمش، منصور، زید بن ابی انیسہ، مسعر، علاء بن مسیب، اوزاعی ،ابن ابی لیلی، ثوری، شعبہ وغیرہ آپ کے زمرہ تلامذہ میں تھے۔
(تہذیب التہذیب:8/102)
 جرح و تعدیل 
 علی بن مدینی نے عمرو بن مرّة کے بارے میں کہا: "ان کے پاس تقریباً دو سو احادیث تھیں"۔
 اور اَعْمَش نے کہا: "وہ جو کچھ روایت کرتے تھے، اس میں امانت دار تھے"۔
 شعبہ نے کہا: "میں نے اہلِ حدیث میں کسی کو ایسا نہیں دیکھا جو تدلیس نہ کرتا ہو، سوائے عمرو بن مرّة اور ابن عون کے"۔
 مسعر نے کہا: "عمرو بن مرّة صدق و سچائی کی کان میں سے تھے"۔
 عبد الرحمن بن مہدی نے کہا: "کوفہ کے حفاظ چار ہیں: عمرو بن مرّة، منصور، سلمہ بن کہیل اور ابو حصین"۔
 ابو حاتم نے کہا: "صدوق، ثقہ اور ان کا رجحان مرجئہ کی طرف تھا"۔تهذيب الكمال للمزي » عَمْرو بن مرة بن عَبْد اللَّه بن طارق بن الحارث (1) 
 اور احمد بن حنبل نے انھیں تزکیہ دیا، جبکہ یحییٰ بن معین نے انھیں ثقہ قرار دیا۔
 اور صحاحِ ستہ کے تمام ائمہ (الجماعة) نے ان سے روایت کی ہے۔تهذيب الكمال للمزي » عَمْرو بن مرة بن عَبْد اللَّه بن طارق بن الحارث (2) 
 نماز میں اخلاص 
اس علم کے ساتھ وہ عمل کے زیور سے آراستہ تھے، نماز اس خضوع سے پڑھتے تھے کہ معلوم ہوتا تھا ،پڑھتے ہی مغفرت ہوجائے گی، شعبہ بیان کرتے ہیں کہ جب جب میں نے عمرو بن مروہ کو نماز پڑھتے دیکھا، ہمیشہ یہی خیال ہوا کہ نماز سے لوٹنے کے قبل ہی ان کی قبولیت ہو جائے گی ۔
(ابن سعد:6/220)

 وفات 
آپ نے 116ھ میں وفات پائی، جنازہ میں عبد الملک بن میسرہ کی زبان پر یہ کلمہ تھا کہ وہ خیر البشر تھے۔
(ابن سعد:6/220)

 حوالہ جات 

زمرہ:تابعی راویان حدیث
زمرہ:راوی ثقہ
زمرہ:116ھ کی وفیات
زمرہ:کوفی شخصیات
زمرہ:کوفہ میں وفات پانے والی شخصیات